Ροκαμαντούρ

Το Ροκαμαντούρ (Γαλλικά: Rocamadour) είναι γαλλική κοινότητα στο νομό Λοτ, στη διοικητική περιοχή Οξιτανία, στα νότια της Γαλλίας. Βρίσκεται στην παλαιά επαρχία του Κερσί.

Είναι μία από τις τοποθεσίες με τον χαρακτηρισμό Μεγάλο Αξιοθέατο της Οξιτανίας και προσελκύει επισκέπτες για τη γραφική του τοποθεσία σε φαράγγι πάνω από έναν παραπόταμο του ποταμού Ντορντόν, καθώς και για τα ιστορικά μνημεία και το παρεκκλήσι της Μαύρης Παναγίας, το οποίο για αιώνες προσελκύει προσκυνητές από πολλές χώρες. 

Έχει πληθυσμό 606 κατοίκους (2017). Οι κάτοικοι αναφέρονται ως Αμαντουριέν.

Γεωγραφικά στοιχεία 

Η κοινότητα Ροκαμαντούρ βρίσκεται στο βόρειο τμήμα του νομού Λοτ, στο βόρειο άκρο της διοικητικής περιοχής της Οξιτανίας, στα νότια της Γαλλίας.

Από την Καόρ, πρωτεύουσα του νομού, απέχει 60 χιλιόμετρα οδικώς.Έχει πληθυσμό 606 κατοίκους (2017).

Το Ροκαμαντούρ είναι χτισμένο πάνω σε βραχώδη πλαγιά στη δεξιά όχθη του ποταμού Αλζού, στην κοιλάδα του ποταμού Ντορντόν, κοντά στο Περιγκόρ. Παλαιότερα, ανήκε στην ιστορική περιοχή του Κερσί.

Η έκταση είναι 49,42 τετραγωνικά χιλιόμετρα και το υψόμετρο 110 έως 364 μέτρα.

Βρίσκεται στο κέντρο του Περιφερειακού φυσικού πάρκου των Κως του Κερσί.

Τοπωνυμία 
Σύμφωνα με τον Γκαστόν Μπαζάλγκ, το τοπωνύμιο Ροκαμαντούρ είναι μια μεσαιωνική μορφή που προέρχεται από το Rocamajor. Το Ροκ αναφερόταν στο βράχο όπου ήταν κτισμένο το χωριό και το Μαζόρ στη σημασία του. Το 1166, ανακαλύφθηκαν τα λείψανα του Αγίου Αμαδούρου και το 1473, το όνομα άλλαξε σε Ροκαμαντούρ, Βράχος του Αγίου Αμαδούρου.

Ιστορία

Αμαντούρ 
Ο θρύλος ανάγει την προέλευση του προσκυνήματος στους πρώτους χριστιανικούς χρόνους. Όταν το 1166 ανακαλύφθηκε ένα άθικτο σώμα σε έναν παλιό τάφο μπροστά στην είσοδο του θαυματουργού παρεκκλησιού, θεωρήθηκε ότι είχαν βρεθεί τα λείψανα του θρυλικού ερημίτη Αμαδούρου. Αναφέρθηκαν διάφορα θαύματα που διέδωσαν τη φήμη του τόπου και τα λείψανα εκτέθηκαν στους προσκυνητές.

Υπάρχουν διαφορετικοί μύθοι για τον ερημίτη: Λέγεται συχνά ότι ήταν ο μετανοήσας πρώην φοροεισπράκτορας Ζακχαίος, ο οποίος πήρε το όνομα Αμαντούρ (ή Αματόρ) και ήρθε ως ερημίτης και ιεραπόστολος στη Γαλατία από την Ιεριχώ  μετά το θάνατο του Χριστού και ίδρυσε το ιερό. Μερικές φορές ο ερημίτης ταυτίζεται με τον υπηρέτη της Παναγίας. Τον 17ο αιώνα θεώρησαν ότι επρόκειτο για τον Άγιο Αματόρ, επίσκοπο της Οσέρ (388-418), αλλά αυτό δεν έχει επαληθευτεί.

Ο ερημίτης λέγεται ότι χάραξε τη μορφή της Παναγίας σε έναν κορμό δέντρου. Στην πραγματικότητα, η θαυματουργή εικόνα της Μαύρης Παναγίας του Ροκαμαντούρ με το παιδί που κάθεται μπροστά στο αριστερό γόνατό της πιθανώς ανήκει στον 12ο αιώνα.

Οικονομία 
Η πόλη, κάτω από το συγκρότημα μοναστηριακών κτηρίων και εκκλησιών, ήταν παραδοσιακά τόπος προσκυνήματος. Πλέον, η οικονομία της βασίζεται στο τουριστικό εμπόριο. Δίνει το όνομά της στο Ροκαμαντούρ, ένα τυρί από κατσικίσιο γάλα που παράγεται στην περιοχή και που το 1996 του απονεμήθηκε το καθεστώς  AOC (ελεγχόμενη ονομασία προέλευσης). Άλλο τοπικό προϊόν είναι το φουά γκρα.

Αξιοθέατα -Μνημεία 

Το Ροκαμαντούρ εκτείνεται σε τρία επίπεδα. Στο χαμηλότερο επίπεδο βρίσκεται το χωριό, του οποίου τα μεσαιωνικά σπίτια φωλιάζουν στις απότομες πλαγιές σε φαράγγι του ποταμού Αλζού. Από εκεί, οι επισκέπτες ανεβαίνουν τη Μεγάλη Σκάλα, με περισσότερα από 200 σκαλοπάτια, για την Ιερή Πόλη (Sanctuaire) του 12ου αιώνα.

Σε αυτό το δεύτερο επίπεδο υπάρχουν επτά εκκλησίες: η πιο σημαντική είναι το παρεκκλήσι της Παναγίας, η οποία βρίσκεται πάνω από την κρύπτη του Αγίου Αμαδούρου. Επίσης σημαντική είναι η βασιλική του Σαιν-Σωβέρ, η οποία, μαζί με την κρύπτη, από το 1998 αποτελεί μέρος του Μνημείου Παγκόσμιας κληρονομιάς της UNESCO Διαδρομή Αγίου Ιακώβου της Κομποστέλα, καθώς ήταν μια στάση της διαδρομής. Υπάρχουν επίσης τα μικρότερα παρεκκλήσια: Σαιν Ζαν-Μπαπτίστ, Σαιν Μπλαίζ, Σαιντ-Αν και Σαιν Μισέλ. Στο μουσείο εκκλησιαστικής τέχνης παρουσιάζονται πολλά ιερά λείψανα, θρησκευτικοί πίνακες και αγάλματα και επεξηγείται η ιστορία του προσκυνηματικού χώρου. Υπάρχει επίσης ένα Κέντρο εκκλησιαστικής μουσικής, το οποίο διοργανώνει συναυλίες και φιλοξενεί χορωδίες. 

Στην κορυφή του βουνού, στο τρίτο επίπεδο, υπάρχει ένα κάστρο του 14ου αιώνα. Το 2013, δημιουργήθηκε κάμπινγκ για νέους προσκυνητές και προσκόπους που μπορεί να φιλοξενήσει περίπου 400 προσκυνητές. 

Σύμφωνα με έναν θρύλο, το ξίφος που είναι κολλημένο στον βράχο θεωρείται ότι είναι το θρυλικό σπαθί Ντουρεντάλ από το Άσμα του Ρολάνδου. Σύμφωνα με αυτόν τον θρύλο, ο Ρολάνδος, αφού δεν κατάφερε να σπάσει το σπαθί του πριν πεθάνει, το πέταξε προς την κοιλάδα. Αυτό πέταξε με μαγικό τρόπο αρκετές εκατοντάδες χιλιόμετρα πριν καρφωθεί πάνω στο βράχο της εκκλησίας του Ροκαμαντούρ.

Άλλα κοντινά αξιοθέατα περιλαμβάνουν:

 Το Κέντρο προστασίας πτηνών
 Το δάσος των πιθήκων
 Τα προϊστορικά σπήλαια Λακάβ

Εξωτερικοί σύνδεσμοι 

 Το Ροκαμαντούρ στην ιστοσελίδα του Γραφείου Τουρισμού του νομού Λοτ (επιλογή γλώσσας)

Παραπομπές 

Πόλεις της Γαλλίας
Οξιτανία